b'\n_START_ARTICLE_\nJarno Paalasmaa\n_START_PARAGRAPH_\nJarno Paalasmaa (s. 1972) on kasvatusvaikuttaja, tietokirjailija ja historian opettaja. H\xc3\xa4n on toiminut Steiner\xc2\xadkasvatuksen liiton (2009 - 2012) ja sen edelt\xc3\xa4j\xc3\xa4n Steinerpedagogiikan seuran (2007 - 2009) puheenjohtajana. H\xc3\xa4n ty\xc3\xb6skenteli my\xc3\xb6s Opetushallituksen opetussuunnitelman perusteita laativan ty\xc3\xb6ryhm\xc3\xa4n j\xc3\xa4senen\xc3\xa4. Paalasmaa on toiminut pitk\xc3\xa4\xc3\xa4n steinerkoulun opettajana sek\xc3\xa4 luokanopettajan ett\xc3\xa4 aineenopettajan teht\xc3\xa4viss\xc3\xa4. H\xc3\xa4n toimii Vantaan seudun steinerkoulun historian ja yhteiskuntaopin opettajana sek\xc3\xa4 aikuiskouluttajana Snellman-korkeakoulussa. Paalasmaa on kirjoittanut Opettaja-lehteen s\xc3\xa4\xc3\xa4nn\xc3\xb6llisesti kirja-arvosteluja vuodesta 1997 l\xc3\xa4htien._NEWLINE_H\xc3\xa4n toimittaa my\xc3\xb6s Steinerkasvatus-lehte\xc3\xa4. Paalasmaa k\xc3\xa4sittelee useissa kirjoituksissaan ajankohtaisia kouluel\xc3\xa4m\xc3\xa4n kysymyksi\xc3\xa4, tunnekasvatusta, ihmisk\xc3\xa4sityst\xc3\xa4, sivistyst\xc3\xa4 ja arvoja._NEWLINE_Paalasmaa on kasvatustieteen maisteri ja v\xc3\xa4it\xc3\xb6skirjatutkija Tampereen yliopistossa. H\xc3\xa4nell\xc3\xa4 on sek\xc3\xa4 historian aineopettajan, peruskoulun luokanopettajan ett\xc3\xa4 steinerkoulun luokanopettajan koulutus._NEWLINE_Maailman Parhaat kasvatusajatukset -kirjassa Paalasmaa tuo esiin humanistisen kasvatusajattelun ydint\xc3\xa4 kasvatuksen historiaan ja filosofiaan perustuen. Yle Areenaan tehdyss\xc3\xa4 Podcast-sarjassa Kasvatusviisautta kiireisille h\xc3\xa4n soveltaa kasvatuksen klassikkojen oivalluksia my\xc3\xb6s kotikasvatuksen k\xc3\xa4yt\xc3\xa4nt\xc3\xb6ihin.'